Լեռնիկ Վարդանյան

**Լեռնիկ Արեգի Վարդանյան** (), հայ ռազմական գործիչ, Արցախի պաշտպանության բանակի սպայական կազմի զինծառայող, Դրմբոնի դեսանտագրոհային գումարատակի հրամանատար, ՀՀ զինված ուժերի փոխգնդապետ, 44-օրյա պատերազմի մասնակից։

## Կենսագրություն
Լեռնիկ Վարդանյանը ծնվել է 1978 թվականին, ԼՂԻՄ-ի Շուշիի շրջանի Քարինտակ գյուղում։ Սովորել է Շուշիի «Արամ Մանուկյան» վարժարանում և Մոնթե Մելքոնյանի անվան ռազմամարզական վարժարանում, որից հետո, ռազմական ուսումը շարունակել է Վազգեն Սարգսյանի անվան ռազմական համալսարանում։ 2016 թվականին մասնակցել է Քառօրյա պատերազմին, որից հետո ծառայությունը շարունակել է դիրքերում։ 44-օրյա պատերազմից 9 ամիս առաջ նշանակվել է Դրմբոնի դեսանտագրոհային գումարտակի հրամանատար։

## 44-օրյա պատերազմ

2020 թվականի սեպտեմբերի 27-ին՝ ժամը 11։ 00-ին, Դրմբոնի դեսանտագրոհային գումարտակի 2-րդ ու 4-րդ դասակները և առանձին ստորաբաժանումներ՝ ընդհանուր մոտ 60 զինծառայող, գումարտակի հրամանատար Լեռնիկ Վարդանյանի գլխավորությամբ հասնում են Մարտակերտի շրջանի Թալիշ գյուղի 165-րդ դիրք, որը գտնվում էր երկրորդ բնագծում։ Առաջին գծի մի քանի դիրք արդեն գրավել էին ադրբեջանական ստորաբաժանումները։ Գումարտակի մի մասը տեղակայվում է 165-րդ դիրքի խրամատներում: Մի քանի րոպե անց սկսվում է հրետակոծություն, որին հաջորդում է տանկային գրոհ գումարտակի զբաղեցրած դիրքի ուղղությամբ, խոցվում են դիրքի ստորոտում կայանված երեք «Ուրալ»-ները և Լեռնիկ Վարդանյանի «ՈւԱԶ»-ը: Լեռնիկ Վարդանյանը գտնվում էր 165-րդ դիրքի առջևում՝ մոտ 70 մ հեռավարության վրա գտնվող հրամանատարական դիտակետում։

Լեռնիկ Վարդանյանի զոհվելու հանգամանքների մասին տեղեկություններ հաղորդում է գումարտակի 2-րդ դասակի նռնակաձիգ Վանուշ Պողոսյանը, որին գումարտակի հրմանատարը հրահանգել էր նռնականետով դիրքավորվել հրամանատարական դիտակետի մոտակա բարձունքում։ Վանուշ Պողոսյանը պատմում է, որ ժամը 11։ 40-ին հրամանատարական դիտակետի վրա տանկի կրակոցից վիրավորվում է գումարտակի հրամանատարը, իսկ այդ պահին բլինդաժում եղել են ինքը, հրամանատարը և Մատաղիսի ռազմական ոստիկանության պետի տեղակալ Արշակ Ավագիմյանը։ Մի քանի րոպե անց, տանկի երկրորդ հարվածից զոհվում է Արշակ Ավագիմյանը։ Մոտ կես ժամ անց, Վանուշ Պողոսյանը վերադառնալով դիտակետ, նկատում է, որ հրամանատարը դիտակետից զառիվայրով իջել է դեպի ճանապարհ և «պառկած է գետնին»։ Նա իջնում է հրամանատարի մոտ: Վանուշ Պողոսյանը պատմում է, որ մոտենալով հրամանատարին, ստուգել է զարկերակը և հասկացել, որ անոթազարկ չկա։ Ապա կապվել է հրամանատարի տեղակալ Մարատ Իսրայելյանի հետ և զեկուցել տեղի ունեցածի մասին։ Վերջինս հրամայել է վերադառնալ մարտական դիրք։ Դիրքի վրա շարունակվել է ինտենսիվ կրակը ու երբ կրակը թեթևացել է, ժամը 4-5-ի միջակայքում, գումարտակի շտաբի պետ Արթուր Ֆահրադյանը զինծառայողի հետ իջնում են հրամանատարի մոտ, ում մոտ կենդանության նշաններ չկային և ստուգում զարկերակը, ապա նկատում են «նրա ոտքերի վրայով անցած տեխնիկայի հետքեր»։

Սեպտեմբերի 28-ին Արցախի պաշտպանության բանակը հրապարակել է զոհվածների անունները, որոնց մեջ նշված է եղել Լեռնիկ Վարդանյանի անունը:

## ԴՆԹ փորձաքննության արդյունքներ
Թալիշի մարտերում զոհված Լեռնիկ Վարդանյանը համարվում է անհետ կորած, իսկ նրա հարազատները համարում են, որ նա չի զոհվել ու գտնվում է գերության մեջ։ Լեռնիկ Վարդանյանի հայրը՝ Արեգ Վարդանյանը, նշում է, որ իրենք որևէ տեղեկություն չունեն որդուց։ Միայն տեղեկացել են, որ պատերազմից հետո՝ նոյեմբերին, մարտադաշտից հայտնաբերված զինվորականների անճանաչելի աճյուններն ու մասունքները փորձաքննության են ենթարկել։ Հարազատներին ասել են, որ համընկնում կա իրենց տված ԴՆԹ-ի անալիզների և հայտնաբերված մասունքների միջև։ Սակայն Լեռնիկ Վարդանյանի հարազատները փորձաքննության արդյունքներին չեն վստահել և արտերկրում կրկնակի փորձաքննության են տարել, ինչը իրենց խոսքերով, չի համընկել։ Լեռնիկ Վարդանյանի կինը՝ Լյուդմիլա Վարդանյանը, պատմում է, որ դեպքի օրը՝ սեպտեմբերի 27-ի՝ ժամը 13։ 55-ին, խոսել է Լեռնիկի հետ։ Կինը պնդում է, որ հայտնաբերված մարմինը Լեռնիկինը չէր, քանի որ ուներ անհամապատասխանություններ։

## Ծանոթագրություններ

Կատեգորիա:Արցախի Հանրապետության Պաշտպանության բանակի փոխգնդապետներ
Կատեգորիա:Քառօրյա պատերազմի մասնակիցներ հայկական կողմից
Կատեգորիա:44-օրյա պատերազմի մասնակիցներ հայկական կողմից